32004R1982
L 343/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1982/2004 AL COMISIEI
din 18 noiembrie 2004
privind punerea în aplicare a Regulamentului (CE) nr. 638/2004 al Parlamentului European și al Consiliului privind statisticile comunitare ale comerțului cu mărfuri între statele membre și de abrogare a Regulamentelor (CE) nr. 1901/2000 și (CEE) nr. 3590/92 ale Comisiei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 638/2004 al Parlamentului European și al Consiliului din 31 martie 2004 privind statisticile comunitare ale comerțului cu mărfuri între statele membre și de abrogare a Regulamentului (CEE) nr. 3330/91 al Consiliului (1), în special articolul 3 alineatele (4) și (5), articolul 6 alineatul (2), articolul 8 alineatul (2), articolele 9, 10 și 12 și articolul 13 alineatul (3),
întrucât:
(1)
Statisticile privind comerțul cu mărfuri între statele membre se bazează pe Regulamentul (CE) nr. 638/2004, care reexaminează dispozițiile statistice în vederea ameliorării transparenței și a facilitării înțelegerii și care este adaptat pentru a răspunde cerințelor actuale în domeniul datelor. În conformitate cu articolul 14 alineatul (2) din regulamentul respectiv, Comisia este responsabilă de dispozițiile particulare privind punerea în aplicare. Prin urmare, este necesară adoptarea unui nou regulament al Comisiei care trebuie să se refere în mod restrictiv la responsabilitatea încredințată și care să specifice dispozițiile de punere în aplicare. În consecință, este necesară abrogarea Regulamentului (CE) nr. 1901/2000 al Comisiei din 7 septembrie 2000 de adoptare a unor dispoziții de punere în aplicare a Regulamentului (CEE) nr. 3330/91 al Consiliului privind datele statistice referitoare la comerțul de mărfuri între statele membre (2) și Regulamentul (CEE) nr. 3590/92 al Comisiei din 11 decembrie 1992 privind mijloacele de informare statistice în comerțul dintre statele membre (3).
(2)
Din motive metodologice, trebuie să fie scutite un anumit număr de tipuri de mărfuri și de mișcări ale acestora. Este necesar să se întocmească o listă completă a acestor mărfuri care trebuie excluse din statisticile ce urmează să fie comunicate Comisiei (Eurostat).
(3)
Mărfurile trebuie să fie incluse în statisticile privind comerțul în momentul intrării acestora pe teritoriul statistic al unei țări sau al ieșirii lor de pe acest teritoriu. Cu toate acestea, sunt necesare dispoziții speciale atunci când colectarea datelor ține seama de procedurile fiscale și vamale.
(4)
Ar trebui să se mențină o legătură între informațiile privind taxa pe valoarea adăugată și declarațiile Intrastat pentru verificarea calității informațiilor colectate. Este necesar să se stabilească informațiile pe care administrația fiscală națională urmează să le transmită autorităților naționale responsabile cu statisticile.
(5)
Datelor colectate în cadrul sistemului Intrastat ar trebui să li se aplice definiții și concepte comune pentru a favoriza o aplicare armonizată a sistemului.
(6)
În sensul realizării transparenței și a tratamentului egal pentru întreprinderi, ar trebui să se aplice dispoziții armonizate și precise pentru stabilirea pragurilor.
(7)
Este necesar să se definească dispoziții corespunzătoare pentru anumite mărfuri și mișcări specifice, pentru a se garanta că informațiile necesare sunt colectate în mod armonizat.
(8)
Trebuie să se includă calendare comune și corespunzătoare, precum și dispoziții referitoare la adaptări și revizuiri pentru a furniza rezultate punctuale și comparabile care să satisfacă nevoile utilizatorilor.
(9)
Se prevede o evaluare periodică a sistemului pentru a îmbunătăți calitatea informațiilor și a garanta transparența funcționării sistemului.
(10)
Măsurile prevăzute de prezentul regulament sunt conforme cu avizul Comitetului pentru statisticile privind comerțul cu mărfuri între statele membre,
ADOPTĂ PREZENTUL REGULAMENT:
CAPITOLUL 1
DISPOZIȚII GENERALE
Articolul 1
Obiectul
Prezentul regulament stabilește măsurile necesare pentru punerea în aplicare a Regulamentului (CE) nr. 638/2004.
Articolul 2
Mărfuri excluse
Mărfurile enumerate în anexa I la prezentul regulament sunt excluse din statisticile privind comerțul cu mărfuri între statele membre care urmează să fie transmise Comisiei (Eurostat).
Articolul 3
Perioadă de referință
(1) Statele membre pot adapta perioada de referință pentru mărfurile comunitare la care se aplică TVA la achizițiile intracomunitare, în conformitate cu articolul 6 alineatul (2) din Regulamentul (CE) nr. 638/2004.
Perioada de referință poate fi atunci definită ca luna calendaristică în cursul căreia taxa devine exigibilă.
(2) Statele membre pot adapta perioada de referință atunci când declarația vamală este utilizată ca suport informativ, în conformitate cu articolul 6 alineatul (2) din Regulamentul (CE) nr. 638/2004.
Perioada de referință poate fi atunci definită ca luna calendaristică în cursul căreia declarația este acceptată de către vamă.
CAPITOLUL 2
COMUNICAREA DE INFORMAȚII DE CĂTRE ADMINISTRAȚIA FISCALĂ
Articolul 4
(1) Persoanele responsabile cu transmiterea informațiilor pentru sistemul Intrastat au obligația de a dovedi, la cererea autorității naționale, precizia informațiilor statistice furnizate.
(2) Obligația menționată la alineatul (1) se limitează la datele pe care furnizorul de informații statistice trebuie să le dea administrației fiscale competente în legătură cu mișcările intracomunitare ale mărfurilor sale.
Articolul 5
(1) Administrația fiscală responsabilă în fiecare stat membru furnizează autorităților naționale următoarele informații pentru identificarea persoanelor care au declarat mărfuri în scopuri fiscale:
(a)
numele complet al persoanei fizice sau juridice;
(b)
adresa completă, inclusiv codul poștal;
(c)
numărul de identificare, în conformitate cu articolul 9 alineatul (1) litera (a) din Regulamentul (CE) nr. 638/2004.
(2) Administrația fiscală responsabilă în fiecare stat membru furnizează autorităților naționale pentru fiecare persoană fizică sau juridică în conformitate cu Directiva 77/388/CEE a Consiliului (4):
(a)
baza de impozitare a achizițiilor și livrărilor intracomunitare de mărfuri;
(b)
perioada fiscală.
Articolul 6
Informațiile suplimentare menționate la articolul 8 alineatul (2) litera (b) din Regulamentul (CE) nr. 638/2004 se referă cel puțin la datele naționale VIES (VAT Information Exchange System).
CAPITOLUL 3
COLECTAREA DE INFORMAȚII INTRASTAT
Articolul 7
Stat membru partener și țară de origine
Statele membre partenere și, atunci când face obiectul unei colectări, țara de origine sunt indicate în conformitate cu versiunea nomenclaturii țărilor și a teritoriilor în vigoare.
Articolul 8
Valoarea mărfurilor
(1) Valoarea mărfurilor constituie baza de impozitare care este valoarea care trebuie determinată în scopuri fiscale în conformitate cu Directiva 77/388/CEE.
Pentru produsele supuse taxelor, valoarea acestor taxe este exclusă.
Atunci când baza de impozitare nu trebuie să fie declarată în scopuri fiscale, este necesar să se indice o valoare pozitivă care corespunde sumei facturate, fără TVA, sau, în cazul în care aceasta nu este disponibilă, unei sume care ar fi fost facturată în cazul unei vânzări sau al unei cumpărări.
În cazul unei perfecționări, valoarea care trebuie colectată, în vederea și în urma unor astfel de operațiuni, este suma totală care ar fi facturată în cazul unei vânzări sau al unei cumpărări.
(2) În plus, statele membre pot, de asemenea, să colecteze valoarea statistică a mărfurilor, în conformitate cu definiția din anexa la Regulamentul (CE) nr. 638/2004, de la o parte din furnizorii de informații a căror parte din comerțul cu mărfuri reprezintă maximum 70 % din totalul comerțului statului membru respectiv exprimat în valoare.
(3) Valoarea mărfurilor definită la alineatele (1) și (2) este exprimată în moneda națională. Cursul de schimb care se aplică este:
(a)
cursul de schimb care se aplică pentru a determina baza de impozitare în scopuri fiscale, atunci când aceasta este stabilită, sau
(b)
cursul oficial de schimb în momentul întocmirii declarației sau cursul care se aplică pentru calculul valorii în vamă, în cazul în care nu există dispoziții speciale adoptate de statele membre.
Articolul 9
Cantitatea mărfurilor
(1) Masa netă este indicată în kilograme. Cu toate acestea, specificarea masei nete pentru subpozițiile din Nomenclatura Combinată, denumită în continuare „NC”, stabilită prin Regulamentul (CEE) nr. 2658/87 al Consiliului (5), prezentate în anexa II la prezentul regulament, nu este cerută de la persoanele responsabile cu furnizarea informațiilor.
(2) Unitățile suplimentare sunt menționate în conformitate cu informațiile prevăzute la Regulamentul (CEE) nr. 2658/87 al Consiliului, la nivelul subpozițiilor respective, a căror listă este publicată în prima parte, „Dispoziții preliminare”, din regulamentul respectiv.
Articolul 10
Natura tranzacției
Natura tranzacției este indicată în conformitate cu codurile specificate în lista din anexa III la prezentul regulament. Statele membre utilizează codurile din coloana A sau o combinație a codurilor din coloana A și a subdiviziunilor acestora din coloana B indicate în această listă.
Articolul 11
Condiții de livrare
Statele membre care colectează date privind condițiile de livrare în conformitate cu articolul 9 alineatul (2) litera (d) din Regulamentul (CE) nr. 638/2004 pot utiliza codurile specificate în anexa IV la prezentul regulament.
Articolul 12
Modul de transport
Statele membre care colectează date privind modul de transport în conformitate cu articolul 9 alineatul (2) litera (e) din Regulamentul (CE) nr. 638/2004 pot utiliza codurile specificate în anexa V la prezentul regulament.
CAPITOLUL 4
SIMPLIFICAREA SISTEMULUI INTRASTAT
Articolul 13
(1) Statele membre își calculează pragurile pentru anul următor anului calendaristic curent pe baza rezultatelor celor mai recente disponibile pentru comerțul lor cu alte state membre pe o perioadă de cel puțin douăsprezece luni. Dispozițiile adoptate la începutul anului se aplică pentru întreg anul.
(2) Valoarea comerțului persoanei responsabile cu furnizarea de informații se consideră ca fiind superioară pragurilor:
(a)
atunci când valoarea comerțului cu alte state membre în cursul anului precedent depășește pragurile aplicabile sau
(b)
atunci când valoarea cumulată a comerțului cu alte state membre de la începutul anului de aplicare depășește pragurile aplicabile. În acest caz, informațiile sunt furnizate începând cu luna în care pragurile sunt depășite.
(3) Persoanele responsabile cu furnizarea de informații care beneficiază de simplificarea prevăzută la articolul 10 alineatul (4) litera (c) din Regulamentul (CE) nr. 638/2004 utilizează codul 9950 00 00 pentru a declara produsele reziduale.
(4) Pentru tranzacțiile individuale a căror valoare este mai mică de 200 de euro, persoanele responsabile cu furnizarea de informații pot indica următoarele informații simplificate:
-
codul produsului 9950 00 00;
-
statul membru partener;
-
valoarea mărfurilor.
Autoritățile naționale:
(a)
pot refuza sau limita aplicarea acestei simplificări în cazul în care acestea constată o disproporție între obiectivul menținerii unei calități suficiente a informațiilor statistice și dorința de reducere a poverii declarative;
(b)
pot pretinde de la persoanele responsabile cu furnizarea de informații ca acestea să solicite în prealabil autorizarea de a recurge la simplificare.
CAPITOLUL 5
REGULI PRIVIND MĂRFURILE ȘI MIȘCĂRILE SPECIFICE
Articolul 14
În afară de dispozițiile Regulamentului (CE) nr. 638/2004, regulile incluse în prezentul capitol se aplică mărfurilor și mișcărilor specifice, pentru datele care trebuie transmise Comisiei (Eurostat).
Articolul 15
Ansambluri industriale
(1) În sensul prezentului articol:
(a)
prin „ansamblu industrial” se înțelege o combinație de mașini, aparate, instalații, echipamente, instrumente și materiale care împreună constituie unități staționare de mari dimensiuni ce produc mărfuri sau furnizează servicii;
(b)
prin „component” se înțelege o livrare destinată unui ansamblu industrial, compusă din mărfuri care aparțin toate aceluiași capitol din NC.
(2) Statisticile comerțului între statele membre se pot referi numai la expedierile și intrările de componente utilizate pentru construirea de ansambluri industriale sau pentru reutilizarea ansamblurilor industriale.
(3) Statele membre care aplică alineatul (2) pot aplica următoarele dispoziții speciale cu condiția ca valoarea statistică globală a unui ansamblu industrial dat să fie mai mare de 3 milioane de euro, cu excepția cazului în care este vorba de ansambluri industriale complete destinate reutilizării:
(a)
Codurile mărfurilor se compun după cum urmează:
-
primele patru cifre sunt 9880;
-
a cincea și a șasea cifră corespund capitolului din NC cărora le aparțin mărfurile componentului;
-
a șaptea și a opta cifră sunt 0.
(b)
Cantitatea este facultativă.
Articolul 16
Transporturi eșalonate
(1) În sensul prezentului articol, prin „transporturi eșalonate” se înțelege livrarea de componente ale unei mărfi complete, nemontată sau demontată, care sunt efectuate în mai mult de o perioadă de referință pentru a răspunde unor cerințe comerciale sau privind transportul.
(2) Statele membre transmit datele referitoare la intrările sau expedierile de transporturi eșalonate o singură dată, în luna de intrare sau de expediere a ultimului transport.
Articolul 17
Nave și aeronave
(1) În sensul prezentului articol:
(a)
prin „navă” se înțelege o navă utilizată pentru transportul maritim, menționată la articolul 89, notele complementare 1 și 2, din NC, și navele de război;
(b)
prin „aeronave” se înțelege avioane de la codul NC 8802 destinate uzului civil, în măsura în care sunt utilizate de o companie aeriană, sau destinate uzului militar;
(c)
prin „proprietate a unei nave sau a unei aeronave” se înțelege faptul că o persoană fizică sau juridică este înregistrată ca proprietar al unei nave sau aeronave.
(2) Statisticile privind comerțul cu mărfuri între statele membre, pe nave și aeronave, se referă numai la următoarele expedieri și intrări:
(a)
transferul de proprietate a unei nave sau aeronave aparținând unei persoane fizice sau juridice stabilite într-un alt stat membru către o persoană fizică sau juridică stabilită în statul membru declarant. Această operațiune este asimilată cu o intrare;
(b)
transferul de proprietate a unei nave sau aeronave aparținând unei persoane fizice sau juridice stabilite în statul membru declarant către o persoană fizică sau juridică stabilită într-un alt stat membru. Această operațiune este asimilată cu o expediere.
În cazul în care nava sau aeronava este nouă, expedierea este înregistrată în statul membru unde aceasta a fost construită;
(c)
expedierile și intrările de nave sau aeronave în cursul unei prelucrări în lohn sau în urma acesteia în conformitate cu definiția prevăzută în anexa III nota (e).
(3) Statele membre aplică următoarele dispoziții specifice statisticilor privind comerțul cu mărfuri între statele membre:
(a)
cantitatea este exprimată, pentru nave, în număr de articole și în orice altă unitate suplimentară prevăzută în NC și, pentru aeronave, în masă netă și în unități suplimentare;
(b)
valoarea statistică este suma totală care ar fi facturată - fără costurile de transport și de asigurare - în cazul vânzării întregii nave sau aeronave;
(c)
statul membru partener pentru statul membru declarant este:
-
în cazul intrării unei nave sau aeronave noi construite în Uniunea Europeană, statul membru în care a fost construită;
-
în celelalte cazuri, statul membru partener este statul membru în care este stabilită persoana fizică sau juridică ce transferă proprietatea navei sau aeronavei, la intrare, sau persoana fizică sau juridică căreia îi este transferată proprietatea navei sau aeronavei, la expediere;
(d)
perioada de referință este luna în care are loc transferul de proprietate pentru intrările și expedierile menționate la alineatul (3) literele (a) și (b).
(4) În măsura în care nu există un conflict cu o altă legislație națională sau comunitară, autoritățile naționale responsabile cu Intrastat au acces la surse de informații suplimentare, altele decât sistemul Intrastat sau documentele administrative unice disponibile în scopuri vamale sau fiscale, de care ar putea avea nevoie pentru aplicarea prezentului articol.
Articolul 18
Piese pentru autovehicule și aeronave
Statele membre pot aplica dispoziții naționale simplificate pentru piesele autovehiculelor și aeronavelor, cu condiția să informeze Comisia (Eurostat) cu privire la practica lor specifică înainte de aplicare.
Articolul 19
Livrări de mărfuri pentru nave și aeronave
(1) În sensul prezentului articol:
(a)
prin „livrări de mărfuri pentru nave și aeronave” se înțelege livrarea de produse destinate echipajului și pasagerilor și pentru funcționarea motoarelor, a mașinilor și a altor aparate de pe nave sau aeronave;
(b)
se consideră că navele sau aeronavele aparțin statului membru în care este înregistrată nava sau aeronava.
(2) Statisticile privind comerțul cu mărfuri între statele membre se referă numai la expedierile de mărfuri livrate pe teritoriul statului membru declarant pentru navele și aeronavele aparținând unui alt stat membru. Expedierile se referă la toate mărfurile definite la articolul 3 alineatul (2) literele (a) și (b) din Regulamentul (CE) nr. 638/2004.
(3) Statele membre utilizează următoarele coduri de mărfuri pentru mărfurile livrate navelor și aeronavelor:
-
9930 24 00: mărfuri de la capitolele 1-24 din NC;
-
9930 27 00: mărfuri de la capitolul 27 din NC;
-
9930 99 00: mărfuri clasificate în altă parte.
Transmiterea datelor referitoare la cantitate este facultativă. Cu toate acestea, pentru mărfurile de la capitolul 27 sunt transmise datele privind masa netă.
De asemenea, poate fi utilizat codul țară parteneră simplificat „QR”.
Articolul 20
Instalații marine
(1) În sensul prezentului articol:
(a)
prin „instalații marine” se înțelege echipamentele și dispozitivele instalate și staționare pe mare în afara teritoriului statistic al vreunei țări;
(b)
se consideră că instalațiile marine aparțin statului membru pe teritoriul căruia este stabilită persoana fizică sau juridică responsabilă cu utilizarea comercială a acestora.
(2) Statisticile privind comerțul cu mărfuri între statele membre reglementează expedierile și intrările de mărfuri livrate către și provenind de la aceste instalații marine.
(3) Statele membre utilizează următoarele coduri de mărfuri pentru mărfurile destinate persoanelor care exploatează instalația marină sau funcționării motoarelor, a mașinilor și a altor aparate ale instalației marine:
-
9931 24 00: mărfuri de la capitolele 1-24 din NC;
-
9931 27 00: mărfuri de la capitolul 27 din NC;
-
9931 99 00: mărfuri clasificate în altă parte.
Transmiterea datelor referitoare la cantitate este facultativă. Cu toate acestea, pentru mărfurile de la capitolul 27 sunt transmise datele privind masa netă.
De asemenea, poate fi utilizat codul țară parteneră simplificat „QV”.
Articolul 21
Produse marine
(1) În sensul prezentului articol:
(a)
prin „produse marine” se înțelege produsele pescărești, mineralele, resturile și toate celelalte produse care nu au fost încă debarcate de către nave;
(b)
se consideră că produsele marine aparțin statului membru în care este înregistrată nava care transportă captura.
(2) Statisticile privind comerțul cu mărfuri între statele membre reglementează următoarele expedieri și intrări:
(a)
intrările pentru produsele marine debarcate în porturile din statul membru declarant de către o navă înregistrată într-un alt stat membru sau cumpărate de către nave înregistrate în statul membru declarant de pe o navă înregistrată într-un alt stat membru;
(b)
expedierile pentru produsele marine debarcate în porturile unui alt stat membru de către o navă înregistrată în statul membru declarant sau cumpărate de către nave înregistrate într-un alt stat membru de pe o navă înregistrată în statul membru declarant.
(3) Statul membru partener este, la intrare, statul membru în care este înregistrată nava care transportă captura și, la expediere, statul membru în care este debarcat produsul marin sau în care în care este înregistrată nava care achiziționează produsul marin.
(4) În măsura în care nu există un conflict cu o altă legislație națională sau comunitară, autoritățile naționale responsabile cu Intrastat au acces la surse de informații suplimentare, altele decât sistemul Intrastat sau documentele administrative unice disponibile în scopuri vamale sau fiscale, de care ar putea avea nevoie pentru aplicarea prezentului articol.
Articolul 22
Nave spațiale
(1) În sensul prezentului articol, prin „navă spațială” se înțelege orice vehicul capabil să călătorească dincolo de atmosfera terestră.
(2) Statisticile privind comerțul cu mărfuri între statele membre reglementează următoarele expedieri și intrări de nave spațiale:
(a)
expedierea sau intrarea unei nave spațiale în cursul unei prelucrări în lohn sau în urma acesteia în conformitate cu definiția din anexa III nota (e) la prezentul regulament;
(b)
lansarea în spațiu a unei nave spațiale care a făcut obiectul unui transfer de proprietate între două persoane fizice sau juridice stabilite în diferite state membre trebuie să fie considerată:
(i)
ca o expediere în statul membru în care a fost construit nava spațială finită;
(ii)
ca o intrare în statul membru în care este stabilit noul proprietar.
(3) Statisticilor menționate la alineatul (2) litera (b) li se aplică următoarele dispoziții specifice:
(a)
datele privind valoarea statistică sunt definite ca valoarea navei spațiale „franco fabrică”, în conformitate cu condițiile de livrare specificate în anexa IV la prezentul regulament;
(b)
datele privind statul membru partener sunt statul membru în care a fost construită nava spațială finită, la intrare, și statul membru în care este stabilit noul proprietar, la expediere.
(4) În măsura în care nu există un conflict cu o altă legislație națională sau comunitară, autoritățile naționale responsabile cu Intrastat au acces la surse de informații suplimentare, altele decât sistemul Intrastat sau documentele administrative unice disponibile în scopuri vamale sau fiscale, de care ar putea avea nevoie pentru aplicarea prezentului articol.
Articolul 23
Electricitate
(1) Statisticile privind comerțul cu mărfuri între statele membre reglementează expedierile și intrările de electricitate.
(2) În măsura în care nu există un conflict cu o altă legislație națională sau comunitară, autoritățile naționale responsabile cu Intrastat au acces la surse de informații suplimentare, altele decât sistemul Intrastat sau documentele administrative unice disponibile în scopuri vamale sau fiscale, de care ar putea avea nevoie pentru a transmite Comisiei (Eurostat) datele referitoare la comerțul cu electricitate între statele membre.
(3) Valoarea statistică transmisă Comisiei (Eurostat) se poate baza pe estimări. Statele membre sunt obligate de a informa Comisia (Eurostat) cu privire la metodologia utilizată pentru estimare înainte de o aplica.
Articolul 24
Mărfuri militare
(1) Statisticile privind comerțul cu mărfuri între statele membre reglementează expedierile și intrările de mărfuri destinate uzului militar.
(2) Statele membre pot transmite informații mai puțin detaliate decât cele prevăzute la articolul 9 alineatul (1) literele (b)-(h) din Regulamentul (CE) nr. 638/2004 în cazul în care aceste informații constituie secret militar, în conformitate cu definițiile în vigoare în statele membre. Cu toate acestea, Comisiei (Eurostat) îi sunt transmise cel puțin datele privind valoarea statistică lunară totală a expedierilor și intrărilor.
CAPITOLUL 6
TRANSMITEREA DE DATE CĂTRE EUROSTAT
Articolul 25
(1) Rezultatele agregate menționate la articolul 12 alineatul (1) litera (a) din Regulamentul (CE) nr. 638/2004 sunt definite, pentru fiecare flux, ca valoarea totală a comerțului cu alte state membre. De asemenea, statele membre care aparțin zonei euro prezintă o defalcare pe produse a comerțului lor în afara zonei euro în funcție de secțiunile clasificării tip pentru comerțul internațional, a treia versiune revizuită.
(2) Statele membre adoptă toate măsurile necesare pentru a garanta colectarea completă a datelor privind comerțul de la întreprinderile care depășesc pragul de 97 %.
(3) Ajustările efectuate în sensul articolului 12 din Regulamentul (CE) nr. 638/2004 sunt transmise către Eurostat cu cel puțin o defalcare pe țară parteneră și pe cod de produs la nivelul a două cifre din NC.
(4) În ceea ce privește valoarea statistică a mărfurilor, statele membre estimează această valoare în cazul în care aceasta nu a fost colectată.
(5) Statele membre care au adaptat perioada de referință în conformitate cu articolul 3 alineatul (1) verifică dacă rezultatele lunare sunt transmise Comisiei (Eurostat), utilizând la nevoie estimări, atunci când perioada de referință în scopuri fiscale nu corespunde unei luni calendaristice.
(6) Comisiei (Eurostat) îi sunt transmise de către statele membre date declarate confidențiale, astfel încât acestea să poată fi publicate cel puțin sub primele două cifre originale din NC, în scopul asigurării confidențialității.
(7) Atunci când rezultatele lunare deja transmise Comisiei (Eurostat) fac obiectul unor revizuiri, statele membre transmit rezultatele revizuite cel târziu în cursul lunii calendaristice următoare disponibilității datelor revizuite.
CAPITOLUL 7
RAPORT PRIVIND CALITATEA
Articolul 26
(1) Comisiei (Eurostat) îi sunt furnizate de către statele membre cel târziu în cele zece luni care urmează anului calendaristic un raport privind calitatea și care conține toate informațiile necesare pentru evaluarea calității datelor transmise.
(2) Raportul privind calitatea urmărește să ilustreze calitatea statisticilor în raport cu următoarele dimensiuni:
-
pertinența conceptelor statistice;
-
precizia estimărilor;
-
punctualitatea în transmiterea rezultatelor către Comisie (Eurostat);
-
accesibilitatea și claritatea informațiilor;
-
comparabilitatea statisticilor;
-
coerența;
-
exhaustivitatea.
(3) Indicatorii de calitate sunt definiți în anexa VI la prezentul regulament.
CAPITOLUL 8
DISPOZIȚII FINALE
Articolul 27
Regulamentul (CE) nr. 1901/2000 și Regulamentul (CEE) nr. 3590/92 se abrogă cu efect de la 1 ianuarie 2005.
Articolul 28
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 noiembrie 2004.